als_Latn dik_Latn sag_Latn
Atletja shqiptare, Luiza Gega, do të zhvillojë duke nisur nga muaji janar një fazë përgatitore jashtë Shqipërisë për një periudhë disamujore. Komiteti Olimpik Kombëtar Shqiptar, ka siguruar në bashkëpunim me Federatën Shqiptare të Atletikës (FSHA) dhe Federatën Ndërkombëtarë të Atletikës (IAAF) një stërvitje më të specializuar të atletes shqiptare të garës së 1500 metrave në Kenia. Stërvitja do të zhvillohet në një prej qendrave më të mira në botë të atletikës, e licencuar dhe që njihet nga IAAF-i. Kjo fazë përgatitore zhvillohet edhe falë mbështetjes financiare të Solidaritet Olimpik. Së shpejti do të përfundojnë edhe detajet e stërvitjes së Luiza Gegës në Kenia, ku janë të siguruara të gjitha: udhëtimi, akomodimi, trajningu me trajnerë të specializuar etj. Stërvitja do të zhvillohet deri në shtator të vitit të ardhshëm dhe do t’i shërbejë atletes për një rritje më të mëtejshme profesionale dhe arritjen e rezultateve të kërkuara në arenën ndërkombëtare.
“Më vjen mirë që i siguruam kushte të mira trajnimi një prej sportisteve më të mira në vend, e cila do të ketë mundësi të përmirësohet edhe më shumë me specialistët më të mirë në botë në disiplinën e saj. Ne si KOKSH nuk do të ndalemi këtu, pasi objektivat tona janë për t’u dhënë mundësi trajnimi në kushte optimale edhe shumë sportistëve të tjerë”, u shpreh dje Viron Bezhani, presidenti i Olimpizmit Shqiptar. Kjo stërvitje është një arritje e madhe e Komitetit Olimpik Kombëtar Shqiptare, në kuadrin e objektivave të tij për të stërvitur në kushte sa më të mira sportistët elitarë. Kjo strategji do të vijojë së shpejti edhe me shumë sportistë të tjerë të disiplinave të ndryshme, për t’u krijuar atyre kushte optimale për stërvitje. Synimi i KOKSH mbetet paraqitja me 15 sportistë në Lojërat Olimpike ”Rio 2016”, në Brazil.
als_Latn als_Latn